ด่วน! ผู้ว่าฯขอ 4 ชั่วโมงนำเด็กพ้นถ้ำมรณะ ขอบคุณทั่วโลกส่งกำลังช่วย “หมูป่าฯ” ปลอดภัย
ด่วน! ผู้ว่าฯขอ 4 ชั่วโมงนำเด็กพ้นถ้ำมรณะ ขอบคุณทั่วโลกส่งกำลังช่วย "หมูป่าฯ" ปลอดภัย
2 ก.ค. 2561

สืบเนื่องจากกรณีที่ในวันนี้ (2 ก.ค.) เมื่อเวลา 22.30 น. มีรายงานด่วนว่า เจ้าหน้าที่ได้พบผู้สูญหายทีมหมูป่าอะคาเดมีทั้ง 13 ราย ที่เข้าไปติดอยู่ในถ้ำหลวง วนอุทยานถ้ำหลวง ขุนน้ำนางนอน อ.แม่สาย จ.เชียงราย ตั้งแต่วันที่ 23 มิ.ย. ที่ผ่านมา
ทั้งนี้ นายณรงศักดิ์  โอสถธนากร  ผู้ว่าราชการจังหวัดเชียงราย ได้เปิดทำการแถลงข่าวด่วน โดยมีการยืนยันว่า เมื่อเวลาประมาณ 22.40 น. ของวันที่ 2 กรกฏาคม 2561 หน่วยซีลที่เข้าไปปฏิบัติการค้นหาสมาชิกทีม “หมูป่าอคาเดมี่” ได้พบสมาชิกทีมทั้งหมด 13 ชีวิตแล้ว โดยทั้ง 13 รายมีอาการปลอดภัย
โดยต่อจากนี้ทางเจ้าหน้าที่จะใช้เวลาประมาณ 4 ชั่วโมง ในการปฏิบัติแผนกู้ภัยเพื่อนำทั้ง 13 รายออกมา ซึ่งจะนำทีมแพทย์และพยาบาล เข้าไปประเมินอาการก่อนจะดำเนินการส่งต่อไปยังโรงพยาบาลต่างๆ ตามแผนที่ซักซ้อมไว้
ขณะเดียวกัน การสูบน้ำยังดำเนินการต่อไปเรื่อยๆ จนกว่าจะดำเนินการส่งตัวทั้ง 13 คนกลับสู่ครอบครัว และสามารถดำรงชีวิตได้อย่างปกติ
ส่วนแผนการจัดระเบียบจราจรและพื้นที่ต่างๆ ยังคงเข้มงวดต่อไป และสำหรับรายละเอียดต่างๆจะแถลงอย่างชัดเจนในช่วงเช้าวันพรุ่งนี้ (3 ก.ค.2561)
นอกจากนี้ สถานีโทรทัศน์สปริงนิวส์รายงานว่า เจ้าหน้าที่หน่วยซีล 2 นาย เป็นผู้พบเด็ก 13 คนขณะรอความช่วยเหลือ พร้อมกันนี้ สื่อต่างประเทศ ได้มีการรายงานข่าวที่ประเทศไทยพบตัวเด็กและโค้ชทีมฟุตบอลหมูป่าอะเคเดมีทั้ง 13 คนแล้ว
“รู้สึกภูมิใจที่วันนี้ภารกิจประสบความสำเร็จ พร้อมขอบคุณคนไทยทั้งประเทศ และคนทั่วโลกที่ร่วมใจกันส่งกำลังใจมาให้ทีมปฏิบัติการตลอดทั้ง 10 วัน” นายณรงศักดิ์ กล่าว
 